
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Ilga Ozoliņa kā patērētāju interešu pārstāve un Ilze Pelša kā komersantu interešu pārstāve izskatīja strīdu starp un SIA “E‑Labas preces” (turpmāk – sabiedrība) saistībā ar nepiegādātu preci un samaksātās naudas summas neatmaksu.

No lietas materiāliem izriet, ka patērētāja 2025. gada 16. decembrī saņēma sabiedrības piegādātās preces saskaņā ar pavadzīmi Nr. LPIV2024/02310. Piegādes brīdī tika konstatēts, ka pasūtītā prece “Koka krēsls ar ādas sēdvirsmu” par 24,50 EUR nav piegādāta, un par to pavadzīmē veikta attiecīga atzīme, ko patērētāja apliecināja ar parakstu. Turpmākajā saziņā WhatsApp lietotnē sabiedrība 2026. gada 5. janvārī apstiprināja, ka nepiegādāto krēslu aizstās ar citu modeli. 2026. gada 30. janvārī sabiedrība atvainojās par kavēšanos un solīja precizēt piegādes datumu, taču solījumu neizpildīja. Patērētāja 2026. gada februārī informēja sabiedrību, ka saistību neizpildes dēļ krēsla iegāde vairs nav aktuāla, un pieprasīja veikt naudas atmaksu 24,50 EUR apmērā. Sarakste liecina, ka ziņa ir izlasīta, taču sabiedrība to ignorēja.

Patērētāja 2026. gada 2. martā vērsās Patērētāju tiesību aizsardzības centrā (PTAC) ar iesniegumu par nepiegādātu preci un naudas neatmaksāšanu. PTAC 2026. gada 6. martā pieprasīja sabiedrībai līdz 2026. gada 20. martam paziņot par neatmaksātās naudas summas atmaksu, pievienojot dokumentārus pierādījumus. Sabiedrība atbildi nesniedza. PTAC 2026. gada 30. martā informēja patērētāju, ka sabiedrība nav sniegusi skaidrojumu un strīds nav atrisināts, aicinot patērētāju vērsties Komisijā. 2026. gada 1. aprīlī PTAC saņēma patērētājas iesniegumu Komisijai.

Komisija, izvērtējot lietā esošos apstākļus, secina, ka starp pusēm ir noslēgts distances līgums par preces iegādi, taču sabiedrība nav izpildījusi līguma noteikumus – prece nav piegādāta ne sākotnēji solītajā termiņā, ne papildu termiņā, kā arī nav veikta patērētājai samaksātās naudas summas atmaksa.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējs vai pakalpojuma sniedzējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. Saskaņā ar PTAL 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, vai šā panta pirmās daļas noteiktajā termiņā, patērētājs pieprasa, lai pārdevējs vai pakalpojuma sniedzējs piegādā preci apstākļiem atbilstošā papildu termiņā. Ja pārdevējs vai pakalpojuma sniedzējs preci papildu termiņā nepiegādā, patērētājs ir tiesīgs vienpusēji atkāpties no līguma. Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējam bez nepamatotas kavēšanās, bet ne vēlāk kā 14 dienu laikā, ir pienākums atmaksāt patērētājam visas saskaņā ar līgumu samaksātās naudas summas.

No minētā izriet, ka sabiedrība nav izpildījusi distances līgumu un patērētājai ir tiesības saņemt atpakaļ samaksāto naudas summu 24,50 EUR apmērā. Komisija secina, ka sabiedrība nav izpildījusi likumā noteikto pienākumu un nav veikusi atmaksu patērētājai.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
apmierināt patērētājas prasību.

SIA “E-labas preces” atmaksāt patērētājai 24,50 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

